Ilni nikteb għal din il-gazzetta snin twal. Minn meta kont dħalt fl-MŻPN kont bdejt ngħaddi l-kontributi regolari tiegħi. Mhux kull artikou li ktibt tul dawn is-snin kien tal-istess livell, imma kont inħossni komdu li dak li qiegħed ngħid kien ser jiġi apprezzat mill-editur. Il-ħajja qabel kienet iktar kumplikata. Tikteb, u l-artiklu tieħdu inti direttament mentri llum, bil-mezzi teknoloġiċi, sar ferm iktar faċli. Kull qabża saret flimkien mal-editur. L-ewwel ma' Michael Schiavone u wara ma' Victor Camilleri. It-tnejn għandi kliem ta' tifħir għalihom. L-impenn, is-sagrifiċċju, l-analiżi politika tagħhom, ir-responsabbiltà kbira f'dak li jidher u li jingħad sawru fija eżempji ta bnedmin tal-affari tagħhom. Ta' rġiel onesti u determinati li jkunu strumenti għas-sewwa. F'dawn l-aħħar ġimgħat, ix-xettru tal-gazzetta għadda minn idejn Victor għal dawk ta' Roderick. Inqast, nammetti, li ma kontx pront li ktibt sabiex ngħaddi ftit riflessjonijiet fuq ħidmet Victor Camilleri fil-mument preċiż, imma l-aġenda politika tal-partit ma tantx kienet tippermetti. Anzi, bqajt nikteb bil-ħsieb li qiegħed nibgħatu lill-moħħ analitiku u ċar tiegħu, anke jekk ma kienx għadu qiegħed hemm. għadda żmien biżżejjed sabiex nirreġistra f'rasi x'seħħ u, fl-istess ħin, nikteb żewġ linji qosra dwaru. Lil Victor kont diġà nafu qabel dħalt f' "il-mument" għax kien jieħu ħsieb "In-Nazzjon" u kont nikteb hemm ukoll, mhux regolarment imma skont dak li l-mużi kienu jispirawni għalih. Kien jieħu, anke dak iż-żmien, paċenzja bija. Għax l-Editur it-tajjeb irid jikkoltiva, iktar minn oħrajn, il-virtù tal-paċenzja mal-ħaddiema kollha, speċjalment ma' dawk li jiktbulu. Mhux dejjem kont inżomm il-ħin destinat għalija, imma fis-sabar tiegħu, bnejna rapport ta' ħidma li ftit kelli bħalu. F'dawn is-snin fil-politika qattajt ħafna mis-Sibtijiet filgħodu tiegħi, (bħal dan) nikteb u nibgħat il-kitbiet politiċi tiegħi sabiex, kemm jista' jkun, inkun qed ngħaddi dak li kien attwali. Dak li qiegħed iseħħ fl-aħħar tal-ġimgħa u mhux ġimgħatejn qabel. Żammejt il-pinna tiegħi għas-servizz tas-sewwa mertu tal-ispazju li huwa ħass li għandu dejjem jagħtini. Drajtu, u naħseb li kien drani sew. Kien jaf li jista' jiddependi minni, bħal ma kont niddependi minnu jien. Konna, u għadna nifhmu lil xulxin malajr. Bnejt miegħu rabta ta' ħbiberija li żammet rabta ta' rispett reċiproku. Kien kapaċi jifhem x'qiegħed ngħid, u għal min qiegħed ngħidu, ferm iktar malajr minn ħaddieħor. Kien sabiħ ħafna taħdem miegħu. Mhux l-ewwel darba li, matul il-ġimgħa, kont ngħaddi ħdejh biex naqsu l-ideat ta' dak li kien għaddej. Kien jistaqsini numru ta' domandi li kien juri li l-affarijiet ma tantx kienu jaqbżulu. Kien editur tajjeb ħafna. Il-ħaddiema tiegħu kienu jħobbuh u jaħdmu miegħu katina, għalkemm xi drabi kien ikun hemm dik id-disputa semi-akkademika ta' kif tikteb kelma jew kif għandek tesprimi ħsieb. Kellu wkoll ċertu ndħil, li kien ikun kontra dak li jħoss verament f'qalbu. Dan kont nifhmu u t-tnejn konna naċċettawh, anek jekk ma konniex ngħiduh lil xulxin. Victor kellu l-kunfidenza jċempilli u jgħidli: "Għada iktibli fuq it-tali suġġett". Ħafna drabi kont inkun diġà ddeċidejt f'rasi li nikteb fuq dik il-linja, imma kien hemm mumenti oħrajn meta t-talba tigħu kienet tagħmel iktar sens minn dak li kont fassalt f'rasi li nikteb. Bqajt nikteb għal dawn is-snin kollha proprju minħabba din ir-rabta. Għax diversi kienu jgħiduli, matul il-ġimgħa, li qraw dak li ktibt u għalija dak kien ir-rapport ta' politika ta' vera. Il-politika mhux tal-ħmerijiet, imma tad-dibattitu u analiżi ta' vera ta' dak li jkun għaddej u ta' dak li jkun ġej. Fuq dan, Victor kellu dejjem il-melħ neċessarju għal kull editur: li dak li jinkiteb tajjeb jagħtih importanza. Artiklu, biex jinqara, trid trid tħalli f'idejn l-editur. Fil-verità, inti tikteb, tqegħdu għad-disposizzjoni tiegħu, u wara, jara hu. Kellu esperjenza twila. Jiftakar il-mexxejja tal-partit u jafhom tajjeb. Ħadem viċin ma' diversi fil-laqgħat li kienu jsiru miegħu. I-moħħ li din il-gazzetta kellha għad-dispożizzjoni tagħha kien arkivju ta' informazzjoni, ideat li iżda kellu dejjem l-umiltà li jerġa' jitkellem ma' dak li jkun biex ikun ċert doppjament li huma tajbin. Is-servizz twil li ta, ftit mill-qarrejja jafu bih. Ftit jafu kemm qatta' żmien u kemm rari ħafna kien ikun imsiefer jew mar għal xi mistrieħ. Kien dedikatissimu u, tmur meta tmur l-Istamperija, kont taf li ser issibu wara dik l-iskrivanija jistenna, jaħseb, jikteb u jisma'. Il-partit tilfu u għalkemm, m'għandix dubju, li qalbu hemm għadha, irnexxielu almenu jieħu lura l-ħajja normali tiegħu. Ċert li, ma kull ġurnata li tgħaddi, jista' jdur lura u jkollu s-sodisfazzjon li għamel snin twal jaħdemf is-servizz tas-sewwa.
Servizz għas-sewwa